সেনাবাহিনীকে কি বিচারিক ক্ষমতা দেওয়া হয়েছিল? বিএনপি সংবাদ সম্মেলনে অভিযোগ করে যে উপজেলা নির্বাচনে লোকদেখানোর জন্য সেনাবাহিনী মোতায়েন করা হয়েছে। কিন্তু তাদের যথাযথ ভূমিকা পালন করতে দেওয়া হচ্ছে না। তাঁরা বলেন, নির্বাচন কমিশন সেনাবাহিনীকে একটি চিঠি পাঠিয়েছে বটে; কিন্তু তাদের ভাবমূর্তি ক্ষুণ্ন করার মতো পরিবেশও তৈরি করা হয়েছে। গত শনিবার নির্বাচনী অনিয়ম ও সহিংসতা রোধে কঠোর হওয়ার জন্য নির্বাচন কমিশন পুলিশ, বিজিবি, র‌্যাব ও আনসার বাহিনীকে চিঠি দেয়। আর সেনাবাহিনীকে ফৌজদারি কার্যবিধির ১৩১ ধারা অনুসারে ক্ষমতা প্রয়োগের অনুরোধ জানিয়ে কমিশন বলে, ব্যালট বাক্স ছিনতাইয়ের চেষ্টা করলে গুলির ব্যবহার হবে; কিন্তু সেদিন অবাধে ভোটকেন্দ্র দখলের ঘটনা ঘটলেও আইনশৃঙ্খলা রক্ষাকারী বাহিনী ছিল নির্বিকার। ফৌজদারি কার্যবিধির ১৩১ ধারায় কী আছে, সেটা নির্বাচন কমিশন জানে। কিন্তু এ কমিশন তাদের প্রধানের পরামর্শ অনুযায়ী যে চিঠি দেয়নি, তা জানা যায় প্রধানমন্ত্রীর রাজনৈতিক উপদেষ্টা এইচ টি ইমামের কথায়। ২৩ তারিখে এক সংবাদ সম্মেলনে সেনাবাহিনীকে বিচারিক ক্ষমতা দেওয়া হয়েছে কি না- এ প্রশ্নের জবাবে তিনি বলেন, না। তবে গ্রেপ্তারের ক্ষমতা দেওয়া হয়েছে। পাঠক, প্রধান নির্বাচন কমিশনার যে রকম চেয়েছিলেন, সে রকম করে সেনাবাহিনীকে ক্ষমতা দেওয়া হয়নি। সে ক্ষেত্রে সেনাবাহিনীর কী করার থাকতে পারে? প্রধান নির্বাচন কমিশনার যে অবশ্য প্রয়োজনীয় ব্যক্তি, এ কথা মনে করেন না প্রধানমন্ত্রীর রাজনৈতিক উপদেষ্টা। সাংবাদিকদের তিনি বলেন, তৃতীয় দফায় অনেক সংঘর্ষ হয়েছিল। কিন্তু দেখেন, প্রধান নির্বাচন কমিশনার না থাকা সত্ত্বেও নির্বাচন কমিশন সুন্দর ও সুষ্ঠুভাবে দায়িত্ব পালন করেছে। তিনি এও বলেন, যেখানেই সমস্যা দেখা দিয়েছে, সেখানেই আইনশৃঙ্খলা রক্ষাকারী বাহিনী ব্যবস্থা নিয়েছে।